Sigana mar 100: Yesu e Puodho
BANG’ wuok e ot mani e gorofa malo, Yesu kod jootene dhi nyaka e puodho mar Gethsemane. Gisebedo ka gibiro kae ndalo mang’eny e kinde mokalo. Yesu koro nyisogi ni mondo gibed ka girito, kendo gilem. Bang’ mano, Yesu dhi mabor matin, kendo okulore mondo olem.
Bang’e, Yesu duogo kama jootene nitie. Iparo ni ang’o ma koro gitimo? Ginindo! Yesu nyisogi nyadidek ni mondo gibed ka girito, kata kamano ndalo adekgo koduogo to oyudogi ka ginindo. Yesu wacho e duoke mar adek ni: ‘Ere kaka unyalo nindo e seche kaka magi? Sa osechopo ma onego oketa e lwet wasika.’
Gikanyono, koko mag ji mang’eny winjore. Ne! Ji biro koting’o ligengini kod arunge! Kendo giting’o teche mondo omigi ler. Ka gichopo machiegni, ng’at moro wuok e kind ji, kendo obiro nyaka ir Yesu. Onyodhe, mana kaka inyalo neno kae. Ng’atno en Judas Iskariot! Ang’o momiyo onyodho Yesu?
Yesu penjo ni: ‘Judas, indhoga e yor nyotho koso?’ Ee, nyothono en ranyisi. Mani miyo jogo man kod Judas ng’eyo ni, mano e Yesu ma gidwaro. Kuom mano, wasik Yesu sudo nyime mondo gimake. Kata kamano, Petro ok yie mondo gikaw Yesu maonge kedo. Owuodho ligangla ma en-go, kendo otemo goyogo ng’at man machiegni kode. Liganglano bayo wi ng’ano mana matin to chodo ite ma korachwich. Kata kamano, Yesu mulo it ng’atno, kendo change.
Yesu nyiso Petro: ‘Duok liganglani kare. Ok ing’eyo ni anyalo kwayo Wuora malaike gana gi gana mondo oresa?’ Ee, onyalo timo kamano. Kata kamano, Yesu ok kwa Nyasaye mondo oor malaika moro amora, nikech ong’eyo ni sa osechopo ma wasike onego omake. Kuom mano, oweyogi mondo gitaye ka gidhi. We wane gima timore ni Yesu koro.
Mathayo 26:36-56; Luka 22:39-53; Johana 18:1-12.
Penjo
- Yesu gi jootene dhi kanye bang’ wuok e ot man e gorofa malo, kendo ang’o monyisogi mondo gitim?
- Ang’o ma Yesu nwang’o ka timore koduogo ir jootene, kendo mano timore nyadidi?
- Ng’ano ma donjo e puodhono, kendo ang’o ma Judas timo kaka pichano nyiso?
- Ang’o momiyo Judas Iskariot nyodho Yesu, to ang’o ma Petro timo?
- Ang’o ma Yesu nyiso Petro, kata kamano, ang’o momiyo Yesu ok kwa Nyasaye mondo oor malaika moro amora?
Penjo mamoko
- Som Mathayo 26:36-56.
Yo ma Yesu ne puonjogo jopuonjrene en ranyisi maber nade ne Jokristo ma jodong kanyakla ma ndalogi? (Mat. 20:25-28; 26:40, 41; Gal. 5:17; Efes. 4:29, 31, 32)
Yesu ne neno nade tiyo gi gik lwenje e dhawo gi dhano wadwa? (Mat. 26:52; Luka 6:27, 28; Joh. 18:36)
- Som Luka 22:39-53.
Kane malaika owuok ne Yesu e puodho mar Gethsemane mondo ojiwe, be mano ne nyiso ni Yesu ne ok ochung’ motegno e yie mare? Ler gima omiyo iwacho kamano. (Luka 22:41-43; Isa. 49:8; Mat. 4:10, 11; Hibr. 5:7)
- Som Johana 18:1-12.
Yesu ne orito jopuonjrene nade kuom wasikegi, to ang’o ma wanyalo puonjore kuom ranyisi mare? (Joh. 10:11, 12; 18:1, 6-9; Hibr. 13:6; Jak. 2:25)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn